##### Dôvodová správa

## **Všeobecná časť**

Udeľovanie vyznamenaní najmä štátnych vyznamenaní je významnou formou uznania zásluh občanov Slovenskej republiky, ale aj občanov iných štátov. Ide o morálne a spoločenské ocenenie vynikajúcich jednotlivcov, výnimočne aj vojenských útvarov a vojenských zväzkov, ktoré majú bojovú zástavu. Udelením medaily prezidenta Slovenskej republiky, ktorá sa navrhuje zriadiť ako nové štátne vyznamenanie, možno oceniť aj významné zásluhy kolektívu osôb.

Návrh zákona zachováva rady a kríže zriadené zákonom Národnej rady Slovenskej republiky č. 37/1994 Z. z. o štátnych vyznamenaniach v znení zákona č. 151/1997 Z. z.. Navrhuje sa obnoviť udeľovanie Radu Andreja Hlinku, ktorý sa udeľoval do 1. januára 2003 vrátane. Navrhuje sa tiež zriadiť nové štátne vyznamenanie – Medaila prezidenta Slovenskej republiky.

Právo udeľovať vyznamenania patrí k tradičným kompetenciám hláv štátov. To platí aj pre Slovenskú republiku (čl. 102 ods. 1 písm. i) Ústavy Slovenskej republiky). Podľa Ústavy Slovenskej republiky a zákona Národnej rady Slovenskej republiky č. 37/1994 Z. z. v znení zákona č. 151/1997 Z. z. sa štátne vyznamenania zapožičiavali. Novela Ústavy Slovenskej republiky (ústavný zákon č. 90/2001 Z. z.) s účinnosťou od 1. júla 2001 zmenila kompetenciu prezidenta Slovenskej republiky zo zapožičiavania vyznamenaní na ich udeľovanie.

Udeľovanie štátnych vyznamenaní podľa platnej a účinnej zákonnej úpravy je aj predmetom kritiky. V niektorých prípadoch sú pre navrhovanie udeľovania štátnych vyznamenaní rozhodujúce iné kritéria ako mimoriadne zásluhy, ktoré prispeli alebo prispievajú k rozvoju rôznych spoločenských oblastí a tým aj k rozvoju Slovenskej republiky. Miera zásluh jednotlivca musí byť rozhodujúcim kritériom na udelenie štátneho vyznamenania ako vrcholu spoločenského ocenenia. Preto sa navrhuje zákonom zriadiť Komisiu na posudzovanie podnetov na predloženie návrhov na udelenie štátnych vyznamenaní. Jej zloženie z odborníkov teórie a praxe, ktorí majú prirodzenú autoritu a dôveru a spôsob kreovania komisie by mali byť garanciou zodpovedného výkonu jej úloh. Cieľom posudzovania, či sú splnené podmienky na udelenie štátneho vyznamenania, ako aj miery zásluh toho, komu sa štátne vyznamenanie má udeliť, je dosiahnuť a zabezpečiť, aby sa ocenili tí občania Slovenskej republiky (ale aj významné osobnosti cudzích štátov), ktorí mimoriadnymi zásluhami alebo mimoriadnym spôsobom prispeli k rozvoju skutočných duchovných a materiálnych hodnôt a k rozvoju Slovenskej republiky.

Návrh zákona je v súlade s Ústavou Slovenskej republiky, ústavnými zákonmi a so zákonmi Slovenskej republiky, ako aj s medzinárodnými zmluvami a ďalšími medzinárodnými dokumentami, ktorými je Slovenská republika viazaná.

##### Doložka zlučiteľnosti právneho predpisu

**s právom Európskych spoločenstiev a právom Európskej únie**

1. Navrhovateľ právneho predpisu:

2. Názov návrhu právneho predpisu: Návrh zákona o vyznamenaniach Slovenskej republiky

3. Problematika návrhu právneho predpisu:

1. nie je upravená v práve Európskych spoločenstiev,
2. nie je upravená v  práve Európskej únie,
3. nie je obsiahnutá v judikatúre Súdneho dvora Európskych spoločenstiev ani Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4, 5 a 6 doložky zlučiteľnosti.

# **Osobitná časť**

K § 1 a 2

Navrhuje sa naďalej oceňovať mimoriadne zásluhy o Slovenskú republiku, jej vznik, mimoriadne zásluhy o vznik a budovanie demokratickej spoločnosti, o obranu a bezpečnosť Slovenskej republiky, mimoriadne výsledky práce ako aj hrdinské a iné výnimočné činy občanov Slovenskej republiky ale aj občanov iných štátov. V podstate sa zachovávajú okruhy, ktoré sú predmetom ocenenia. Jediným rozdielom je, že Slovenská republika oceňuje mimoriadne zásluhy nielen prostredníctvom štátnych vyznamenaní ale aj prostredníctvom iných vyznamenaní, ktoré budú upravené osobitnými predpismi.

Štátnymi vyznamenaniami zostávajú naďalej doterajšie rady a kríže. Medzi štátne vyznamenania sa navrhuje zaradiť Medaila prezidenta Slovenskej republiky, ktorá sa navrhuje zriadiť. Rady a kríže sú v návrhu zákona naďalej taxatívne vymenované.

K § 3 až 7

Návrh zákona zachováva doterajšie rady a kríže. Rad Bieleho dvojkríža zostáva naďalej štátnym vyznamenaním, ktoré sa udeľuje len občanom iných štátov, ktorí sa mimoriadnym spôsobom zaslúžili o Slovenskú republiku. Toto štátne vyznamenanie možno udeliť kedykoľvek.

Navrhuje sa obnoviť udeľovanie Radu Andreja Hlinku občanom Slovenskej republiky, ktorí sa mimoriadnym spôsobom zaslúžili o vznik Slovenskej republiky. Tento rad sa zriadil zákonom Národnej rady Slovenskej republiky č. 37/1994 Z. z. o štátnych vyznamenaniach. Bolo ho možné udeliť len do 1. januára 2003 vrátane.

Podľa návrhu zákona sa zachováva okruh oblastí, ktoré sú predmetom ocenenia prostredníctvom udelenia Radu Ľudovíta Štúra, Kríža Milana Rastislava Štefánika a Pribinovho kríža.

K § 8

Predmetom ocenenia Medailou prezidenta Slovenskej republiky, ktorá je novým štátnym vyznamenaním, sú podľa návrhu zákona, významné zásluhy o zriadenie a správu štátu a o rozvoj v oblasti obrany a bezpečnosti Slovenskej republiky, hospodárstva Slovenskej republiky, územnej samosprávy, školstva, kultúry a v ďalších oblastiach vymedzených v návrhu zákona.

K § 9 a 10

Rovnako ako podľa zákona Národnej rady Slovenskej republiky č. 37/1994 Z. z. sa navrhuje, aby Rad Bieleho dvojkríža a Rad Ľudovíta Štúra mali dva druhy – občiansky a vojenský, z ktorých každý má tri triedy. Doterajšiu právnu úpravu sa navrhuje zachovať aj v tom, aby Rad Andreja Hlinku, Kríž Milana Rastislava Štefánika a Pribinov kríž mali tri triedy, z ktorých najvyššia je I. trieda. Medaila prezidenta Slovenskej republiky nemá podľa návrhu zákona druhy ani triedy.

Pri udeľovaní jednotlivých tried štátnych vyznamenaní sa navrhuje naďalej vychádzať z miery zásluh toho, komu sa štátne vyznamenanie udeľuje.

K § 11

Na rozdiel od doterajšej právnej úpravy sa navrhuje rady, okrem Radu Bieleho dvojkríža, kríže a Medailu prezidenta Slovenskej republiky udeľovať len jedenkrát v roku, a to pri príležitosti výročia vzniku Slovenskej republiky. Navrhuje sa tiež, aby bolo možné udeliť štátne vyznamenania výnimočne aj pri príležitosti významného životného jubilea toho, komu sa štátne vyznamenanie má udeliť. Rad Bieleho dvojkríža možno udeliť kedykoľvek.

K § 12

Opis a vyobrazenie štátnych vyznamenaní a spôsob ich nosenia naďalej obsahujú prílohy. V doterajších radoch a krížoch sa nenavrhujú žiadne podstatné zmeny; navrhuje sa len zmena tvaru radových stužiek pri občianskych druhoch štátnych vyznamenaní, zmenšenie radových stužiek pri vojenských druhoch Radu Bieleho dvojkríža a Radu Ľudovíta Štúra a zmena upínania.

K § 13

Prezidentovi Slovenskej republiky majú podľa návrhu zákona naďalej patriť počas výkonu jeho funkcie najvyššie triedy štátnych vyznamenaní okrem Radu Bieleho dvojkríža a Medaily prezidenta Slovenskej republiky; tieto mu zostávajú aj po skončení výkonu jeho funkcie, okrem prípadov, ak by bol z funkcie odvolaný, a to ľudovým hlasovaním, alebo by bol odsúdený za úmyselné porušenie Ústavy Slovenskej republiky alebo za vlastizradu, a to na základe obžaloby, o ktorej podaní rozhoduje podľa čl. 107 Ústavy Slovenskej republiky Národná rada Slovenskej republiky trojpätinovou väčšinou hlasov všetkých poslancov a následného odsudzujúceho rozhodnutia Ústavného súdu Slovenskej republiky.

K § 14

Navrhuje sa udeľovať štátne vyznamenania, ale aj iné vyznamenania žijúcim občanom Slovenskej republiky alebo občanom iných štátov (Rad Bieleho dvojkríža). Zachováva sa však možnosť udeliť vyznamenanie aj in memoriam. Navrhuje sa upraviť postup pri odovzdávaní vyznamenania udeleného in memoriam; zachováva sa doterajšia úprava.

K § 15

Navrhuje sa, aby vyznamenania udelené prezidentom, mohla v jeho mene odovzdať osoba písomne poverená prezidentom.

K § 16 a 17

Návrh zákona upravuje, kto môže prezidentovi Slovenskej republiky predložiť návrhy na udelenie štátnych vyznamenaní. Rovnako ako v súčasnosti je to Národná rada Slovenskej republiky a vláda Slovenskej republiky. Prezident môže udeliť štátne vyznamenanie aj bez návrhu. Navrhuje sa upraviť možnosť predkladať Národnej rade Slovenskej republiky, vláde Slovenskej republiky, ale aj prezidentovi Slovenskej republiky podnet na predloženie návrhu na udelenie štátneho vyznamenania, ako aj postup pri predkladaní tohto podnetu.

K § 18

Navrhuje sa zriadiť Komisiu na posudzovanie podnetov na predloženie návrhov na udelenie štátnych vyznamenaní. Návrh zákona upravuje počet členov a zloženie tejto komisie, spôsob jej kreovania, funkčné obdobie jej členov, zánik členstva v komisii, uznášaniaschopnosť komisie a prijímanie platných uznesení. Komisia má šesť členov.

K § 19

Správu vecí vyznamenaní bude aj podľa návrhu zákona vykonávať Kancelária prezidenta Slovenskej republiky.

K § 20 a 21

Navrhuje sa upraviť, kto je oprávnený nosiť vyznamenania a poradie v akom sa nosia štátne vyznamenania. Podľa návrhu zákona sa tiež zakazuje nosiť niektoré vyznamenania. V podstate sa zachováva súčasná právna úprava. Rozdiel je len v poradí, v akom sa nosí Rad Bieleho dvojkríža.

Poradie nosenia česko-slovenských radov a ďalších štátnych vyznamenaní, ktoré boli udelené alebo zapožičané v období od 25. februára 1948 do 14. októbra 1990 sa upravuje v § 21 ods. 1 písm. h) návrhu zákona. Zachováva sa ich súčasné poradie. Aj tieto rady a ďalšie štátne vyznamenania možno nosiť len v prípade, ak sa na ich nosenie nevzťahuje zákaz ustanovený v § 21 ods. 2 návrhu zákona.

K § 22

Zachováva sa doterajšia sankcia vo forme pokuty do 20 000 Sk za priestupok, ktorého sa dopustí ten, kto zneužije alebo neoprávnene nosí vyznamenanie, alebo kto neoprávnene vyhotoví jeho napodobeninu alebo ju nosí.

K § 23

Rady a kríže zriadené zákonom Národnej rady Slovenskej republiky č. 37/1994 Z. z. sa považujú za rady a kríže podľa navrhovanej zákonnej úpravy.

K § 24

Navrhuje sa termín, do ktorého sa majú navrhnúť členovia Komisie na posudzovane podnetov na predloženie návrhov na udelenie štátnych vyznamenaní na prvé funkčné obdobie, ako aj termín prvého zasadnutia tejto komisie. Navrhuje sa tiež prechodné ustanovenie, podľa ktorého komisia bude posudzovať návrhy na udelenie štátneho vyznamenania pri príležitosti 16. výročia vzniku Slovenskej republiky.

K § 25

Navrhuje sa zrušiť zákon Národnej rady Slovenskej republiky č. 37/1994 Z. z. o štátnych vyznamenaniach v znení zákona č. 151/1997 Z. z.

K § 26

Zákon by mal nadobudnúť účinnosť 1. novembra 2008.